વિશ્વની સૌથી લાંબી બસ રેપિડ ટ્રાન્ઝિટ પ્રણાલી ધરાવતા જકાર્તામાં 1962 પછી બીજી વખત એશિયન રમતોત્સવ ઊજવાઈ રહ્યો છે. 1962માં જકાર્તામાં ચોથો એશિયન રમતોત્સવ 24મી ઓગસ્ટથી ચાર સપ્ટેમ્બર સુધી યોજાયો હતો. એ વખતે 17 દેશોના 1460 સ્પર્ધકોએ 13 રમતોની 120 સ્પર્ધાઓમાં ભાગ લીધો હતો. યજમાન ઇન્ડોનેશિયાએ 11 ગોલ્ડ, 12 સિલ્વર અને 28 બ્રોન્ઝ સાથે કુલ 51 મેડલ મેળવીને જાપાન (73 ગોલ્ડ) પછી દ્વિતીય સ્થાન મેડલ ટેલીમાં મેળવ્યું હતું. આ પછી 56 વર્ષ પછી પુનઃ જકાર્તા અને જકાર્તા સાથે સાથે એમ્પારા બ્રિજ અને પેમ્પેક નામના ફૂડથી વિખ્યાત એવા પાલેમ્બંગની સહયજમાનીમાં પ્રથમ વાર એશિયાઈ રમતોત્સવ યોજાઈ રહ્યો છે. પાલેમ્બંગ એક વખત શ્રીવિજયની રાજધાની હતું.